**HRVATSKA REGULATORNA AGENCIJA ZA MREŽNE DJELATNOSTI**

**PRIJEDLOG**

**PRAVILNIKA O IZMJENAMA I DOPUNAMA PRAVILNIKA O OBAVLJANJU UNIVERZALNE USLUGE**

**Zagreb, srpanj 2021.**

**Uvod**

Člankom 8. stavak 1. točke 1. i 11., člankom 15. stavak 6. te člankom 53. stavak 4. Zakona o poštanskim uslugama (NN br. 144/12, 153/13, 78/15 i 110/19, dalje: ZPU) propisana je ovlast Hrvatske regulatorne agencije za mrežne djelatnosti (dalje: HAKOM) za donošenje Pravilnika o obavljanju univerzalne usluge.

Trenutno je na snazi Pravilnik o obavljanju univerzalne usluge (NN br. 41/13, dalje: Pravilnik).

HAKOM u nastavku teksta pojašnjava razloge izmjene navedenog Pravilnika.

Nakon uvida u višegodišnje tržišne pokazatelja korištenja usluge pristupa poštanskoj mreži, tijekom zadnjeg kvartala 2020., izrađen je prijedlog izmjena i dopuna Pravilnika u dijelu kojim je definiran pristup poštanskoj mreži davatelja univerzalne usluge. U razdoblju 30. listopada 2020., do 27. studenog 2020., o navedenom prijedlogu izmjena i dopuna Pravilnika provedena je javna rasprava putem koje su zaprimljeni komentari i amandmani zainteresirane javnosti. Isti su od strane HAKOM-a tijekom prvog i drugog kvartala 2021., dodatno analizirani te je veći dio zaprimljenih komentara i amandmana iz provedene javne rasprave prihvaćen i ugrađen u novi prijedlog izmjena i dopuna Pravilnika. Kako su predložene izmjene i dopune Pravilnika značajnije u odnosu na prethodne, o istoma HAKOM provodi novo javno savjetovanje s zainteresiranom javnosti.

U odnosu na prijedlog izmjena i dopune Pravilnika iz 2020., u novom prijedlogu izmjena i dopuna Pravilnika iz 2021., redefiniran je način korištenja novo određenih pristupnih točaka, u cijelosti je izmijenjeno postojeće načelo određivanja cijena za pristup poštanskoj mreži te su izmijenjeni i dopunjeni ostali uvjeti korištenja pristupa mreži s ciljem daljnjeg i konkretnijeg otvaranja ovog segmenta tržišta poštanskih usluga.

Osim navedenog u tekstu izmjena i dopuna Pravilnika o obavljanju univerzalne usluge ostavljene su odredbe o primjeni rokova uručenja poštanskih pošiljaka iz područja univerzalne usluge, propisana je nova vrsta poštanskih ureda (neredoviti poštanski ured, u kojem se obavljanje univerzalne usluge obavlja najmanje 2 dana u tjednu) te su izmijenjeni uvjeti vezani uz zatvaranje nerentabilnih poštanskih ureda i sufinanciranje od strane jedinice lokalne/područne samouprave.

U članku 2. Pravilnika dodaje se definicija pojma „rok uručenja poštanskih pošiljaka“, dok se u članku 8. Pravilnika obvezuje davatelj univerzalne usluge da u svojim općim uvjetima propiše i primjenjuje rokove uručenja poštanskih pošiljaka na način kako je to određeno člankom 40. Zakona o poštanskim uslugama.

U članku 11. Pravilnika propisana je nova vrsta poštanskog ureda (neredoviti poštanski ured) te u članku 16. izmijenjen je uvjet zatvaranja poštanskog ureda kojim je bilo propisano mogućnost sufinanciranja ureda od strane jedinice lokalne/područne samouprave.

U članku 22. Pravilnika redefinirane su dosadašnje pristupne točke pristupa poštanskoj mreži na način da se pristup mora omogućiti u najmanje 20 poštanskih ureda ili sortirnica u sjedištima jedinica lokalne/regionalne samouprave; redefiniran je način predaje pošiljaka na razvrstano i ne razvrstano te za unutarnji promet i međunarodni poštanski promet.

Nadalje, u članku 23. Pravilnika redefiniran je pojam pristupa poštanskoj mreži u pristupnim točkama, propisana je obveza davatelju pristupa da u pristupu poštanskoj mreži mora omogućiti korištenje dopunskih usluga koje se koriste uz univerzalnu uslugu te je propisana obveza davatelju pristupa da HAKOM-u 15 dana prije primjene dostavi uvjete pristupa poštanskoj mreži.

U članku 25. Pravilnika u cijelosti su propisana nova načela i način određivanja cijena pristupa poštanskoj mreži, promijenjen je uvjet minimalne količina pošiljaka za pristup poštanskoj mreži kao i obveza davatelja pristupa da HAKOM-u 15 dana prije primjene dostavi cijene pristupa poštanskoj mreži.

U članku 28. Pravilnika propisana je obveza davatelja pristupa da nakon početka primjene Ugovora o pristupu poštanskoj mreži isti dostavi HAKOM-u.

Druge izmjene i dopune Pravilnika o obavljanju univerzalne usluge odnose se na nomotehničko odnosno terminološko usklađivanje odredbi Pravilnika s odredbama ZPU-a.

**Prijedlog propisa**